CELEX: 62015TN0762
Language: el
Date: 2015-12-31 00:00:00
Title: Υπόθεση T-762/15: Προσφυγή της 31ης Δεκεμβρίου 2015 — Sony και Sony Electronics κατά Επιτροπής

14.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/47
            
         Προσφυγή της 31ης Δεκεμβρίου 2015 — Sony και Sony Electronics κατά Επιτροπής
   (Υπόθεση T-762/15)
   (2016/C 098/62)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Sony Corporation (Τόκυο, Ιαπωνία) και Sony Electronics, Inc (San Diego, Ηνωμένες Πολιτείες) (εκπρόσωποι: N. Levy και E. Kelly, Solicitors, και R. Snelders, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της Επιτροπής της 21ης Οκτωβρίου 2015 στην υπόθεση AT.39639 — Μηχανισμοί ανάγνωσης οπτικού δίσκου, σχετικά με διαδικασία βάσει του άρθρου 101 ΣΛΕΕ και του άρθρου 53 της Συμφωνίας ΕΟΧ, κατά το μέρος της που αφορά τις προσφεύγουσες,
            
         
               —
            
            
               επικουρικώς, στο πλαίσιο της εξουσίας του πλήρους δικαιοδοσίας, να μειώσει τα πρόστιμα που επιβλήθηκαν στις προσφεύγουσες με την εν λόγω απόφαση, και
            
         
               —
            
            
               να καταδικάσει την Επιτροπή στα δικαστικά έξοδα και τις λοιπές δαπάνες των προσφευγουσών.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν δύο λόγους ακυρώσεως.
   
               1.
            
            
               Ο πρώτος λόγος ακυρώσεως αντλείται από το ότι η προσβαλλόμενη απόφαση έσφαλε τόσο νομικώς όσο και ως προς τα πραγματικά περιστατικά διαπιστώνοντας ότι οι προσφεύγουσες υπέπεσαν σε εξ αντικειμένου παράβαση του άρθρου 101 ΣΛΕΕ.
               
                           —
                        
                        
                           Τα αποδεικτικά στοιχεία που παρατίθενται κατά των προσφευγουσών δεν επαρκούν για να στηριχθεί η διαπίστωση ότι οι προσφεύγουσες συμμετείχαν σε εξ αντικειμένου ενιαία και διαρκή παράβαση του άρθρου 101 ΣΛΕΕ.
                        
                     
                           —
                        
                        
                           Η διαπίστωση στην οποία προέβη επικουρικώς η προσβαλλόμενη απόφαση σύμφωνα με την οποία οι προσφεύγουσες διέπραξαν περισσότερες εξ αντικειμένου παραβάσεις του άρθρου 101 ΣΛΕΕ δεν αποδείχθηκε και τούτο συνιστά προσβολή των δικαιωμάτων άμυνας των προσφευγουσών διότι η ως άνω διαπίστωση προβλήθηκε για πρώτη φορά με την εν λόγω απόφαση.
                        
                     
         
               2.
            
            
               Ο δεύτερος λόγος ακυρώσεως αντλείται, επικουρικώς, από το ότι η προσβαλλόμενη απόφαση πάσχει πλάνη περί τα πράγματα και περί το δίκαιο και δεν έχει επαρκή αιτιολογία.
               
                           —
                        
                        
                           Η προσβαλλόμενη απόφαση έσφαλε διότι προσμέτρησε διπλά εισοδήματα τα οποία είχαν μεταφερθεί από τις προσφεύγουσες σε άλλη αποδέκτρια της αποφάσεως.
                        
                     
                           —
                        
                        
                           Η προσβαλλόμενη απόφαση εσφαλμένα δεν έλαβε υπόψη την κατά πολύ μικρότερη συμμετοχή της προσφεύγουσας σε σχέση με άλλους αποδέκτες της αποφάσεως αυτής και, συνεπώς, λανθασμένα δεν εφάρμοσε στις προσφεύγουσες ένα χαμηλότερο συντελεστή σοβαρότητας και ένα μικρότερο πρόσθετο ποσό και/ή μείωση λόγω ελαφρυντικών περιστάσεων.
                        
                     
                           —
                        
                        
                           Η προσβαλλόμενη απόφαση εσφαλμένα επέβαλε αποτρεπτικό συντελεστή.